Document ID: 32006L0020

ΟΔΗΓΊΑ 2006/20/ΕΚ ΤΗΣ ΕΠΙΤΡΟΠΉΣ
της 17ης Φεβρουαρίου 2006
για την τροποποίηση, με σκοπό την προσαρμογή στην τεχνική πρόοδο, της οδηγίας 70/221/ΕΟΚ του Συμβουλίου σχετικά με τις δεξαμενές καυσίμων και τις διατάξεις οπίσθιας προφύλαξης των μηχανοκίνητων οχημάτων και των ρυμουλκουμένων τους
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν την έγκριση τύπου των οχημάτων με κινητήρα και των ρυμουλκουμένων τους (1), και ιδίως το άρθρο 13 παράγραφος 2 δεύτερη περίπτωση,
την οδηγία 70/221/ΕΟΚ του Συμβουλίου, της 20ής Μαρτίου 1970, περί προσεγγίσεως των νομοθεσιών των κρατών μελών που αναφέρονται στις δεξαμενές υγρών καυσίμων και στις διατάξεις οπίσθιας προφυλάξεως των οχημάτων με κινητήρα και των ρυμουλκουμένων τους (2), και ιδίως το άρθρο 3,
Εκτιμώντας τα ακόλουθα:
(1)
Η οδηγία 70/221/ΕΟΚ είναι μία από τις χωριστές οδηγίες στο πλαίσιο της διαδικασίας έγκρισης τύπου της Κοινότητας που ορίζεται στην οδηγία 70/156/ΕΟΚ. Οι διατάξεις της οδηγίας 70/156/ΕΟΚ που αφορούν τα συστήματα, τα συστατικά και τις χωριστές τεχνικές μονάδες οχημάτων ισχύουν και για την οδηγία 70/221/ΕΟΚ.
(2)
Προκειμένου να αυξηθεί το επίπεδο προστασίας, πρέπει να απαιτείται η αντοχή των διατάξεων οπίσθιας προφύλαξης σε αυξημένα επίπεδα δύναμης, ενώ πρέπει να λαμβάνονται υπόψη τα οχήματα με πνευματική ανάρτηση.
(3)
Με βάση την τεχνική πρόοδο και την αύξηση του αριθμού των οχημάτων με ανυψούμενη πλατφόρμα κρίνεται σκόπιμη η συνεκτίμηση των ανυψούμενων πλατφόρμων κατά την τοποθέτηση διατάξεων προστασίας οπίσθιας προφύλαξης.
(4)
Συνεπώς, η οδηγία 70/221/ΕΟΚ πρέπει να τροποποιηθεί ανάλογα.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο που συστάθηκε βάσει του άρθρου 13 παράγραφος 1 της οδηγίας 70/156/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα II της οδηγίας 70/221/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Από τις 11 Σεπτεμβρίου 2007, εάν δεν τηρούνται οι απαιτήσεις που ορίζονται στην οδηγία 70/221/ΕΟΚ, όπως τροποποιήθηκε με την παρούσα οδηγία, τα κράτη μέλη μπορούν, για λόγους που συνδέονται με την προστασία οπίσθιας προφύλαξης:
α)
να αρνούνται τη χορήγηση έγκρισης τύπου ΕΚ ή εθνικής έγκρισης τύπου του τύπου οχήματος·
β)
να αρνούνται τη χορήγηση έγκρισης τύπου ΕΚ ή εθνικής έγκρισης τύπου διάταξης οπίσθιας προφύλαξης ως ξεχωριστής τεχνικής μονάδας.
2. Από τις 11 Μαρτίου 2010, εάν δεν τηρούνται οι απαιτήσεις που ορίζονται στην οδηγία 70/221/ΕΟΚ, όπως τροποποιήθηκε με την παρούσα οδηγία, τα κράτη μέλη μπορούν, για λόγους που συνδέονται με την προστασία οπίσθιας προφύλαξης:
α)
να αρνούνται την καταχώριση, την πώληση ή την κυκλοφορία νέων οχημάτων·
β)
να απαγορεύουν την πώληση ή τη λειτουργία διάταξης οπίσθιας προφύλαξης ως ξεχωριστής τεχνικής μονάδας.
Άρθρο 3
1. Τα κράτη μέλη θεσπίζουν και δημοσιεύουν, το αργότερο πριν από τις 11 Μαρτίου 2007, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των διατάξεων αυτών και τον πίνακα αντιστοιχίας μεταξύ των εν λόγω διατάξεων και της παρούσας οδηγίας.
Εφαρμόζουν τις διατάξεις αυτές από τις 11 Μαρτίου 2007.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη έκδοσή τους. Οι λεπτομερείς διατάξεις για την παραπομπή αυτή καθορίζονται από τα κράτη μέλη.
2. Τα κράτη μέλη κοινοποιούν στην Επιτροπή το κείμενο των κύριων διατάξεων εθνικής νομοθεσίας που εκδίδουν στον τομέα που καλύπτεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 17 Φεβρουαρίου 2006.

Labels: 7
8